Q=10	C=0	SS=0	LS=10	PS=0	DC=0	LC=0	SD=0	BS=1	G0=1	G1=1	G2=1	DLID=ber_Latn	BODY=Algérie Presse Service - Actualité à la Une Tawakla isallen n Lezzayer - Tizi Wezzu: ugar n 9600 n yexxamen ara yettwaqqnen ɣer wurrig agaman deg Wamber\nVous êtes ici : Amugger»TAMIWIN»Tizi Wezzu: ugar n 9600 n yexxamen ara yettwaqqnen ɣer wurrig agaman deg Wamber\nmardi, 14 novembre 2017 11:17\nTizi Wezzu: ugar n 9600 n yexxamen ara yettwaqqnen ɣer wurrig agaman deg Wamber\nTIZI WEZZU– Azal n 9616 n yexxamen n twilayt n Tizi Wezzu ara yettwaqqnen ɣer wurrig agaman deg wayyur n Wamber, ɣef wakken ay d-yenna unemhal adigan n Teṛmist n Ussedger n Tetrist d Wurrig n Tlemmast (SDC).\nMi t-nemlal deg yijifeṛ n yiwet n terzi n umahil ay iga Mohammed Bouderbali ɣef tdayṛa n Laṛebɛa n Ayt Iraten, yenna-d unemhal Mohamed Djouadi dakken ahil-a ad d-iḥaz, igiman n yexxamen deg 14 n tɣiwanin n twilayt-a, yernu d aya ara yeǧǧen tiwaculin timesfaydiyin ad sɛeddint tagrest d taẓeɣɣalt war ma uggaden ɣef wurrig n ubutan.\nI lmend n waya, yettwaheyya-d wahil n wesmeẓlu ay yesɛan 5 n yisurifen, d win ay d-yebdan ass n 1 Wamber yernu theyya-t-id tmehla n Tizi Wezzu n teṛmist-a, ɣef wakken ay d-ixebber umasay-a.\nDeffir ma ttwaqqnen 5084 n yexxamen n tɣiwanin n Yiɛekkuren, Buǧima, Laṛebɛa n Ayt Iraten, Buɣni d Wayt Xlili gar 1 d 11 n wayyur-a, ɣef wakken ay d-tenna tmehla tadinagt n Teṛmist n Ussedger n Tlemmast ay yebdan daɣ aserreḥ n wurrig i 608 n yexxamen deg tɣiwanin n Uẓeffun, Tizi Wezzu d Wayt Wasif, d tamhelt ay d-yebdan ass n lḥedd yernu ad tkemmel arma d ass n ssebt.\nDeg dduṛt gar 19 d 25 Wamber, 3513 n twaculin n tɣiwanin n Ɛin Zzawya, Makuda, Ssuq n Letniyen, Buǧima d Wayt Yeḥya ara yettwaqqnen ɣer wurrig, deg wakud aydeg 411 n twaculin niḍen n Tmizar ad tent-yaweḍ wurrig deg dduṛt taneggarut n wayyur-a, ɣef wakken ay yessefra wahil-a n wesmeẓlu ay d-yettunefken i Tnegga n Yisalan n Lezzayer.\nTuqqniwin-a timaynutin d tid aydeg ssersen 310,71 n yikilumitren n tsenfarin n wurrig agaman yernu s waya, ad yaweḍ wemḍan n yexxamen yettwaqqnen ɣer wurrig seg Yennayer n 2017 ar ass-a ɣer 26.999, ɣef wakken ay d-tenna teɣbalut-a.\nDeg terzi-nnes n umahil ɣef tdayṛa n Laṛebɛa n Ayt Iraten, yerẓem uwali urrig agaman i 1898 n twaculin timesfaydiyin deg yiɣerman n Ayt Ɛṭelli, Tawrit Meɣɣren d Wayt Fṛeḥ. Tuqqna n yexxamen-a d ayen ay d-yesqamen 495 n yimelyunen n yidinaṛen, ɣef wakken ay d-iwekked.\nYerna-d uwali dakken ad ikemmel umahil n tuqqna n wemḍan ameqran akk n yexxamen seg-a ɣer tgara n useggas akken ad zemren wugar n medden ad sɛeddin tagrest-nsen deg weẓɣal.\nUgar di taggayt-agi : « Beccar : Tamucit n yiman n ccuhada n timsenɣit n « udrar n Beccar » hqeddes tamurt-a Tadzirit AADL-2: tiddit n yemsutren n tnezduɣt deg Tizi Wezzu akken ad ssutren abeddu n lebni »